Un monument al domnitorului Ștefan cel Mare și Sfânt a fost inaugurat miercuri, 27 martie, de Ziua Unirii Basarabiei cu România, în orașul Ialoveni din Republica Moldova.
Bustul lui Ștefan cel Mare a fost realizat, în doi ani, de sculptorul Ion Zderciuc și a fost amplasat în fața Consiliului Raional Ialoveni. La construcția soclului, a bustului, precum și amenajarea teritoriului aferent monumentului, administrația raionului Ialoveni a cheltuit circa 400 de mii de lei moldovenești.
"Prin inaugurarea acestui bust în cinstea lui Ștefan cel Mare, recunoaștem nu doar contribuția sa la istoria noastră, ci și angajamentul nostru continuu față de valorile pe care le-a reprezentat: libertatea, dreptatea și înțelepciunea. Suntem datori să păstram și să transmitem moștenirea noastră istorică către generațiile viitoare", a declarat Natalia Eremia, președintele raionului Ialoveni, în cadrul evenimentului de inaugurare a monumentului.
La acest eveniment au mai participat ministrul Culturii de la Chișinău, Sergiu Prodan, deputații în Parlamentul Republicii Moldova, Petru Frunze și Vasile Șoimaru, primarul orașului Ialoveni, Sergiu Armașu, oaspeți de onoare din România, profesori, oameni de cultură, etc.
Menționăm că la 27 martie 2024 s-au împlinit 106 de ani de la Unirea Basarabiei cu România. Această zi este marcată anual pe ambele maluri ale Prutului printr-o serie de evenimente și manifestări culturale.